Κοΐτσι Γουακάτα

Ο **Κοΐτσι Γουακάτα** (ιαπωνικά:若田 光一, Wakata Kōichi, γεννήθηκε την 1η Αυγούστου 1963) είναι Ιάπωνας μηχανικός και αστροναύτης που εργάζεται για την Axiom Space. Συνταξιοδοτήθηκε από την JAXA το 2024. Ο Γουακάτα είναι βετεράνος τεσσάρων αποστολών του διαστημικού λεωφορείου της NASA, μιας ρωσικής αποστολής Σογιούζ και μιας μακράς παραμονής στον Διεθνή Διαστημικό Σταθμό. Σε μια καριέρα που καλύπτει σχεδόν δύο δεκαετίες στις διαστημικές πτήσεις, συμπλήρωσε περισσότερες από πεντακόσιες ημέρες στο διάστημα. Στο πλαίσιο της αποστολής 39, έγινε ο πρώτος Ιάπωνας διοικητής του Διεθνούς Διαστημικού Σταθμού. Ο Γουακάτα έλαβε μέρος στην αποστολή μακράς διάρκειας Σογιούζ TMA-11M/Αποστολή 38/Αποστολή 39 από τις 7 Νοεμβρίου 2013 έως τις 13 Μαΐου 2014. Κατά τη διάρκεια αυτής της διαστημικής πτήσης συνοδευόταν από τον Κιρόμπο, τον πρώτο ανθρωποειδές ρομπότ αστροναύτη.

## Σταδιοδρομία

Ο Γουακάτα γεννήθηκε στην Oμίγια, Σαϊτάμα της Ιαπωνίας, έλαβε πτυχίο αεροναυπηγού μηχανικού το 1987, μεταπτυχιακό στην εφαρμοσμένη μηχανική το 1989 και διδακτορικό στην αεροδιαστημική μηχανική το 2004 από το Πανεπιστήμιο του Κιούσου. Εργάστηκε ως μηχανικός δομικών κατασκευών για την Εταιρεία Ιαπωνικών Αερογραμμών (Japan Airlines).

## Σταδιοδρομία στη JAXA

Ο Γουακάτα επιλέχθηκε από την Εθνική Υπηρεσία Διαστημικής Ανάπτυξης της Ιαπωνίας (NASDA) (σήμερα JAXA) ως υποψήφιος αστροναύτης το 1992 και εκπαιδεύτηκε στο Διαστημικό Κέντρο Τζόνσον της NASA. Ο Γουακάτα είχε διάφορες αποστολές και κατά τη διάρκεια του STS-85 ήταν ο αναπληρωτής διευθυντής της NASDA για τις επιχειρήσεις ωφέλιμου φορτίου για την επίδειξη εν πτήσει του χειριστηρίου, ενός ρομποτικού βραχίονα για την ιαπωνική πειραματική μονάδα στον Διεθνή Διαστημικό Σταθμό (ISS) . Τον Δεκέμβριο του 2000, έγινε αστροναύτης εκπαιδευτής ρομποτικής της NASA. Τον Ιούλιο του 2006, υπηρέτησε ως διοικητής της 10ης αποστολής της NASA Extreme Environment Mission Operations (NEEMO), μιας επταήμερης υποθαλάσσιας αποστολής στο εργαστήριο «Ενυδρείο» της Εθνικής Υπηρεσίας Ωκεανών και Ατμόσφαιρας που βρίσκεται στα ανοικτά των ακτών της Φλόριντα . Τον Αύγουστο του 2006, ξεκίνησε την εκπαίδευση μηχανικού πτήσης για ρωσικά διαστημόπλοια Σογιούζ ως προετοιμασία για μια μακρόχρονη παραμονή στον ISS .

## Εμπειρία διαστημικών πτήσεων

Ο Γουακάτα πραγματοποίησε την πρώτη του πτήση με την αποστολή STS-72 το 1996 και στη συνέχεια επέστρεψε στο διάστημα με την αποστολή STS-92 το 2000. Ο Γουακάτα πέταξε στον Διεθνή Διαστημικό Σταθμό (ISS) σε μια αποστολή μακράς διάρκειας ως μέρος των αποστολών 18, 19 και 20 της αποστολής STS-119 στις 15 Μαρτίου 2009 και επέστρεψε στη Γη με το Διαστημικό Λεωφορείο Εντέβορ με το πλήρωμα της αποστολής STS-127 τεσσερισήμισι μήνες αργότερα, στις 31 Ιουλίου 2009. Στις 7 Νοεμβρίου 2013, ο Γουατάκα επέστρεψε στον ISS με το Σογιούζ TMA-11M για μια αποστολή έξι μηνών που κάλυπτε τις αποστολές 38 και 39, ενώ έγινε διοικητής του ISS για τους δύο τελευταίους μήνες αυτής της επιχείρησης στα πλαίσια της Αποστολής39.

### STS-72

Στον STS-72, ο Γουακάτα έγινε ο πρώτος Ιάπωνας ειδικός της αποστολής. Η αποστολή STS-72 ανέκτησε τη μονάδα Space Flyer (που είχε εκτοξευθεί από την Ιαπωνία δέκα μήνες νωρίτερα), ανέπτυξε και ανέκτησε το OAST-Flyer και αξιολόγησε τις τεχνικές που θα χρησιμοποιούνταν για τη συναρμολόγηση του Διεθνούς Διαστημικού Σταθμού.

Κατά τη διάρκεια του STS-72, ο Γουακάτα και ο συνάδελφός του αστροναύτης Νταν Μπάρι έγιναν οι πρώτοι άνθρωποι που έπαιξαν Go στο διάστημα. Ο Γουακάτα και ο Μπάρι χρησιμοποίησαν ένα ειδικό παιχνίδι Go, το οποίο ονομάζεται Go Space και σχεδιάστηκε από τον Γουάι-Τσιούνγκ Γουίλσον Τσόου.

### STS-92

Ο Γουακάτα έγινε ο πρώτος Ιάπωνας αστροναύτης που εργάστηκε στη συναρμολόγηση του Διεθνούς Διαστημικού Σταθμού κατά τη διάρκεια του STS-92. Το πλήρωμα προσάρμοσε το ζευκτό Z1 και τον προσαρμογέα σύνδεσης υπό πίεση (PMA3) στο σταθμό χρησιμοποιώντας το ρομποτικό βραχίονα του Ντισκάβερι. Ο STS-92 προετοίμασε το σταθμό για το πρώτο μόνιμο πλήρωμα.

### Αποστολή 18/19/20

Τον Φεβρουάριο του 2007, ο Γουακάτα τοποθετήθηκε ως μηχανικός πτήσης στην Αποστολή 18 του ISS, η οποία είχε προγραμματιστεί να ξεκινήσει τον χειμώνα του 2008. Εκτοξεύτηκε με το πλήρωμα του STS-119 και ήταν το πρώτο μόνιμο μέλος του πληρώματος του σταθμού από την Ιαπωνική Υπηρεσία Αεροδιαστημικής Εξερεύνησης (JAXA) Υπηρέτησε ως μηχανικός πτήσης 2 στην Αποστολή 18, στην Αποστολή 19 και στην Αποστολή 20, πριν επιστρέψει στην πατρίδα του ως ειδικός αποστολής στον STS-127.

Ο Γουακάτα ήταν ο πρώτος Ιάπωνας αστροναύτης που συμμετείχε σε αποστολή μακράς διάρκειας στο σταθμό.

Ο Γουακάτα είναι ο πρώτος άνθρωπος που υπηρέτησε σε πέντε διαφορετικά πληρώματα χωρίς να επιστρέψει στη Γη: STS-119, Αποστολή 18, Αποστολή 19, Αποστολή 20 και STS-127.

Κατά τη διάρκεια της παραμονής του στο σταθμό, συμμετείχε σε πειράματα που του πρότεινε το κοινό, όπως το να πετάξει με ένα «μαγικό χαλί», να διπλώσει ρούχα και να κάνει κάμψεις.

Ως πείραμα στο σταθμό, φορούσε το ίδιο ειδικό εσώρουχο για ένα μήνα χωρίς να το πλύνει. Ο Γουακάτα επέστρεψε στη Γη τον Ιούλιο του 2009 στο Διαστημικό Λεωφορείο Εντέβορ με το πλήρωμα του STS-127, αφού ήταν μηχανικός πτήσης στο σταθμό. Οι Αμερικανοί και Καναδοί αστροναύτες του STS-127 παρέδωσαν και εγκατέστησαν τα δύο τελευταία εξαρτήματα της Ιαπωνικής Πειραματικής Μονάδας: την Εκτεθειμένη Εγκατάσταση (JEM-EF) και το Εκτεθειμένο Τμήμα (JEM-ES).

## Αποστολή 38/39

Ο Γουακάτα εκτοξεύτηκε με το Σογιούζ ΤΜΑ-11Μ στον Διεθνή Διαστημικό Σταθμό τον Νοέμβριο του 2013. Κατά τη διάρκεια της Αποστολής 38 και της Αποστολής 39, ο Κίρομπο, ο οποίος είχε την εντολή να λειτουργεί ως συνοδευτικό ρομπότ του αστροναύτη- συνεργάστηκε στενά με τον Γουακάτα, διεξάγοντας πειράματα στο διάστημα μέσω προφορικών εντολών από τον αστροναύτη. Ένα από τα πειράματα ήταν η πρώτη συνομιλία ανθρώπου-ρομπότ στο διάστημα. Ο Γουακάτα έφτασε στον Διεθνή Διαστημικό Σταθμό ως μέλος της Αποστολής 38 στα τέλη του 2013. Έγινε διοικητής του Διεθνούς Διαστημικού Σταθμού με την αποστολή 39, τον Μάρτιο του 2014. Αυτό σηματοδότησε την πρώτη φορά που ένας Ιάπωνας αστροναύτης έγινε διοικητής του σταθμού ISS, και μόνο την τρίτη φορά που ένας αστροναύτης που δεν έχει ούτε ρωσική ούτε αμερικανική υπηκοότητα υπηρέτησε ως διοικητής του σταθμού. Ο Γουακάτα επέστρεψε στη Γη στις 13 Μαΐου 2014.

### SpaceX Crew-5

Ο Γουακάτα εκπαιδεύτηκε ως αντικαταστάτης του αστροναύτη της JAXA και ειδικού της αποστολής SpaceX Crew-1, Σοΐτσι Νογκούτσι, πριν από τη μακρόχρονη παραμονή του στον ISS στο πλαίσιο της αποστολής.  Λίγο μετά την εκτόξευση του Νογκούτσι τον Νοέμβριο του 2020, η JAXA ανακοίνωσε ότι ο Γουακάτα θα επέστρεφε στον ISS για άλλη μια μακρόχρονη αποστολή το 2022. Στις 21 Μαΐου 2021, η NASA ανακοίνωσε ότι ο αστροναύτης της JAXA Κοΐτσι Γουακάτα θα ήταν το τέταρτο μέλος του πληρώματος, σε συνεργασία με την JAXA ως διεθνή εταίρο της NASA. Τον Οκτώβριο του 2021, ο Γουακάτα μετατέθηκε στην πτήση SpaceX Crew-5.

### Σταδιοδρομία μετά την JAXA

Ο Γουακάτα αποσύρθηκε από την JAXA στα τέλη Μαρτίου 2024. 8 Απριλίου 2024, ανακοινώθηκε ότι ο Γουακάτα εντάχθηκε στην Axiom Space ως αστροναύτης και Τεχνικός Διευθυντής για την περιοχή Ασίας-Ειρηνικού.

## Τιμές και βραβεία

Ο μικρός πλανήτης 6208 Γουακάτα πήρε το όνομά του.

## Προσωπικές πληροφορίες

Ο Γουακάτα είναι παντρεμένος με τη Στέφανι φον Ζάξεν-Άλτενμπουργκ από τη Βόννη της Γερμανίας και έχει έναν γιο Είναι πιλότος πολλαπλών κινητήρων και οργάνων και έχει καταγράψει πάνω από 2100 ώρες σε διάφορα αεροσκάφη.

## Δείτε επίσης
* Πανεπιστήμιο του Κιούσου
* Διαστημικό Λεωφορείο
* Αεροδιαστημική μηχανική 
* Διεθνής Διαστημικός Σταθμός
* Πρόγραμμα Σογιούζ
* Εφαρμοσμένη μηχανική
* Αστροναύτης

## Βιβλιογραφία
* 
* 
* 
* 
* 

## Παραπομπές

## Εξωτερικοί σύνδεσμοι

* Βιογραφία του Κοΐτσι Γουακάτα στο Spacefacts
* 
* 
* 

Κατηγορία:Ιάπωνες αστροναύτες 
Κατηγορία:Ιάπωνες επιστήμονες
Κατηγορία:Ιάπωνες αεροπόροι